ग्वालियर. स्टेट बैंक आफ इंडिया के बाड़ा मुख्यालय से ही एक खातेदार के दस्तावेज चोरी कर एक युवक ने उसके नाम का क्रेडिट कार्ड बनवा लिया। इतना ही नहीं,उसने कोरियर सर्विस से सांठगांठ कर कार्ड हथिया लिया आैर खाते से 63 हजार रुपए की शॉपिंग भी कर ली। खाताधारक जब अपने बेटे की शादी के लिए लोन निकालने पहुंचा तब उसे पता चला कि क्रेडिट कार्ड के ओवरड्यू के कारण बैंक ने उसे काली सूची में डाल दिया है।
- बैंक से मिली इस जानकारी के बाद खाताधारक अमरसिंह, जो पद्मा विद्यालय में टीचर हैं, हैरान रह गए। कारण, उन्होंने न तो क्रेडिट कार्ड बनवाया था और न ही कोई शॉपिंग की थी।
- उन्होंने 13 फरवरी को एसपी की जनसुनवाई में मामले की शिकायत की। इस पर क्राइम ब्रांच ने जांच कर ठग नीरज धाकड़ को गिरफ्त में ले लिया।
- एसपी डॉ. आशीष ने पुलिस टीम को 5 हजार रुपए का इनाम देने की घोषणा की है। इसके साथ ही ठगी में बैंक की भूमिका की भी जांच की जा रही है।
- शिक्षक अमर सिंह के एसबीआई बाड़ा ब्रांच के खाते से बिना उसकी जानकारी के क्रेडिट कार्ड बनने व शॉपिंग किए जाने की जांच डीएसपी क्राइम अलीम खान को सौंपी गई थी।
- जांच में पता चला कि अमरसिंह के नाम पर बनवाए गए क्रेडिट कार्ड से शॉपिंग के अलावा 18,029 रुपए ओवर ड्राफ्ट ड्यू भी था। जबकि क्रेडिट कार्ड से 20 हजार का सोनी मोबाइल व लगभग 57 हजार रुपए कीमत के दो एसी - किसी रमेश जाटव निवासी सूबे की गोठ के नाम पर बिल बनवाकर खरीदे गए थे।
- पुलिस जब सूबे की गोठ में पहुंची तब पता चला कि इस नाम का कोई शख्स वहां रहता ही नहीं है।
- इसके बाद एसी डिलीवरी की लिंक को पकड़कर पुलिस मोहना तक पहुंची और नीरज धाकड़(23) पुत्र जवाहर सिंह धाकड़ को पकड़ लिया।
- नीरज धाकड़ का नाम आने पर बैंक प्रबंधन ने बताया कि नीरज को दस्तावेज चोरी कर धोखाधड़ी की कोशिश किए जाने के कारण हटा दिया गया था।
- नीरज ग्लोबल कंपनी गुड़गांव का कर्मचारी था जो क्रेडिट कार्ड बनाती है। नीरज ने अमर सिंह का क्रेडिट कार्ड बनवा कर शॉपिंग करना कुबूल कर लिया।
ऐसे बनवाया क्रेडिट कार्ड
ठग नीरज ने जून 2016 में बैंक से अमर सिंह का आधार कार्ड, सैलरी स्लिप, पैन कार्ड, वोटर कार्ड आदि की फोटो कॉपी चोरी कर ली। फिर नीरज ने इन दस्तावेज से क्रेडिट कार्ड एप्लाई कर दिया, इसमें मोबाइल नंबर अपना दिया था। जब कार्ड बनकर आया तब कोरियर एजेंसी के कर्मचारी से सांठगांठ कर उसे प्राप्त भी कर लिया।
इन रुल्स की हुई अवहेलना
- क्रेडिट कार्ड की डिलीवरी घर पर ही देने का प्रावधान है, लेकिन वह ठग ने स्वयं ही ले ली।
- क्रेडिट कार्ड बनाने से पहले आवेदक के मकान का वेरीफिकेशन किया जाता है और मकान का फोटो भी खींचा जाता है।
- जब आधार कार्ड व वोटर कार्ड अमर सिंह के थे और उन्हीं का पता था तो स्पॉट वेरीफिकेशन कैसे हुआ।
- बैंक में शिक्षक अमर सिंह ने अपने दस्तावेज केवायसी(अपने ग्राहक को जाने) के लिए जमा कराए थे।
- यह दस्तावेज बैंक के महाराज बाड़ा मुख्यालय से चोरी किए गए या किसी कर्मचारी से सांठगांठ कर हासिल किए यह बड़ा सवाल है।
पूर्व में मृत हरसोत्तम का एचडीएफसी बैंक का क्रेडिट कार्ड, प्रेम सिंह गुर्जर का पैन कार्ड व आधार कार्ड भी बरामद किया है। इसके अलावा शॉपिंग के बिल भी बरामद किए गए हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva